Na temelju članka 6. stavka 9. Zakona o zakupu i kupoprodaji poslovnog prostora („Narodne novine“ broj 125/11, 64/15. i 112/18), članka 11. Odluke o zakupu i kupoprodaji poslovnog prostora u vlasništvu Općine Koprivnički Bregi („Službeni glasnik Koprivničko-križevačke županije“ broj 3/18. i 6/20) i članka 47. Statuta Općine Koprivnički Bregi („Službeni glasnik Koprivničko-križevačke županije“ broj 6/13,  3/18. i 6/20) općinski načelnik Općine Koprivnički Bregi 6. svibnja 2020. godine raspisuje

JAVNI NATJEČAJ
 za davanje u zakup
poslovnog prostora u vlasništvu Općine Koprivnički Bregi
(postojeća trgovačka djelatnost)

I.
Raspisuje se javni natječaj za davanje u zakup poslovnog prostora u vlasništvu Općine Koprivnički Bregi, a koji se nalazi u sklopu prizemlja zgrade Općine Koprivnički Bregi, Kralja Tomislava 2, Koprivnički Bregi (u daljnjem tekstu: poslovni prostor), i to:
· Poslovni prostor (postojeća trgovačka djelatnost) ukupne površine 212,00 m² koji se sastoji od prodajnog prostora i skladišnog prostora.

II.
	Namjena navedenog poslovnog prostora utvrđuje se isključivo za obavljanje trgovačke djelatnosti.

III.
Minimalna početna cijena mjesečne zakupnine za navedeni poslovni prostor utvrđuje se u iznosu od 10.600,00 kuna mjesečno.

IV.
Poslovni prostor daje se u zakup na vremensko razdoblje od 5 (pet) godina, uz mogućnost da zakupodavac i zakupnik, bez provođenja javnog natječaja, produže zakup u skladu sa odredbama Zakona o zakupu i kupoprodaji poslovnog prostora.

V.
Pravo sudjelovanja na javnom natječaju imaju sve fizičke osobe, državljani Republike Hrvatske i pravne osobe registrirane za obavljanje tražene djelatnosti na području Republike Hrvatske. 
Ukoliko na javnom natječaju sudjeluje fizička osoba – građanin koji ne obavlja samostalnu djelatnost i/ili nema registrirani obrt, dužna je dostaviti ovjerenu izjavu da će se u slučaju da njegova ponuda bude prihvaćana kao najpovoljnija ponuda registrirati za obavljanje tražene djelatnosti u roku od 8 dana od dana donošenja Odluke o izboru najpovoljnije ponude.
Ukoliko se u navedenom roku ne registrira za obavljanje tražene djelatnosti, smatrati će se da je odustao od svoje ponude, te gubi pravo na povrat uplaćene jamčevine.

VI.
	Javni natječaj za davanje u zakup poslovnog prostora provodi se javnim prikupljanjem zatvorenih pisanih ponuda. Rok za dostavu ponuda je 10 dana od dana objave javnog natječaja u tjedniku “Glas Podravine”. Javni natječaj će se nakon objave u tjedniku “Glas Podravine” objaviti i na oglasnoj ploči Općine Koprivnički Bregi, te na internet stranici Općine Koprivnički Bregi www.koprivnički-bregi.hr.


VII.
Ponuda iz točke VI. obvezno sadrži:
· ime i prezime/naziv ponuditelja,
· adresu ponuditelja,
· OIB ponuditelja,
· za pravne osobe, presliku rješenja iz odgovarajućeg registra iz kojeg mora biti vidljivo da je pravna osoba registrirana za djelatnost koja se može obavljati u poslovnom prostoru za koji se natječe, 
· adresu poslovnog prostora za koji se natječe, 
· mjesečni iznos zakupnine koju ponuditelj nudi, 
· dokaz da ponuditelj na dan raspisivanja natječaja nema dospjelu nepodmirenu obvezu prema državnom proračunu i proračunu Općine, ili, ako je sukladno posebnim propisima odobrena odgoda plaćanja navedenih obaveza, potvrda da se ponuditelj pridržava rokova plaćanja, 
· presliku dokumentacije kojom se dokazuje status osoba koje se pozivaju na prvenstveno pravo na zaključenje ugovora o zakupu za osobe iz Zakona o pravima hrvatskih branitelja iz Domovinskog rata i članova njihovih obitelji ukoliko ispunjavaju uvjete iz javnog natječaja i Zakona, te prihvate najviši ponuđeni iznos zakupnine (prilažu sljedeću dokumentaciju: izvornik Potvrde o utvrđenom statutu natjecatelja izdane od nadležnog Ureda za obranu, koja ne smije biti starija od 15 dana do dana prijave na javni natječaj, temeljem kojeg ostvaraje pravo prvenstva, te izvornik Uvjerenja izdan od nadležnog Zavoda za mirovinsko osiguranje, koje ne smije biti starije od 15 dana do dana prijave na javni natječaj, temeljem kojeg dokazuje da natjecatelj nije korisnik mirovine.).
· dokaz o uplaćenoj jamčevini u iznosu 21.200,00 kuna, a koja se uplaćuje u korist Proračuna Općine Koprivnički Bregi.
Ponuda koja ne sadržava sve navedene elemente neće se razmatrati.

VIII.
	Za sudjelovanje na javnom natječaju učesnici su dužni kao jamstvo za ozbiljnost ponude uplatiti jamčevinu u iznosu od 21.200,00 kuna (u visini dvostrukog iznosa početne mjesečne zakupnine).
	Učesnici u javnom natječaju uplaćuju jamčevinu u korist Proračuna Općine Koprivnički Bregi na IBAN broj: HR2323860021820200006, model: HR68, poziv na broj: 7242-OIB ponuditelja, opis plaćanja: jamčevina za javni natječaj za davanje u zakup poslovnog prostora.
	Jamčevina koju je položio ponuditelj čija je ponuda utvrđena kao najpovoljnija zadržava se i uračunava u iznos zakupnine, a ostalim ponuditeljima se ista vraća najkasnije u roku od 8 dana od dana donošenja Odluke o izboru najpovoljnije ponude.

IX.
Ponude se dostavljaju u zapečaćenoj omotnici preporučenom pošiljkom  ili neposrednom dostavom na adresu: Općina Koprivnički Bregi, Kralja Tomislava 2, Koprivnički Bregi, 48 000 Koprivnica, s naznakom “Ne otvaraj – ponuda na javni natječaj za davanje u zakup poslovnog prostora u vlasništvu Općine Koprivnički Bregi”.

X.
Najpovoljnijom ponudom smatrat će se ona ponuda koja uz ispunjenje uvjeta iz natječaja sadrži i najviši iznos zakupnine.
	
XI.
Na davanje u zakup poslovnih prostora primjenjuju se i slijedeći uvjeti:
· u posjedu navedenih poslovnih prostora je postojeći zakupnik tog poslovnog prostora. Općina Koprivnički Bregi će poslovni prostor predati zakupniku u posjed u roku od 8 dana od dana kada preuzme posjed od dosadašnjeg korisnika ili dosadašnjem zakupniku odmah nakon donošenja Odluke o izboru najpovoljnije ponude.
· Općina Koprivnički Bregi u zakup daje prostor bez inventara i opreme koja je u vlasništvu sadašnjeg zakupnika.
· Potencijalni ponuditelji dužni su izvršiti pregled poslovnih prostorija u roku 10 dana od  dana objave javnog natječaja u dogovoru s predstavnicima Općine Koprivnički Bregi i potpisati zapisnik o pregledu prostorija kojim će se definirati stvarno stanje poslovnih prostora kako bi se isključila mogućnost bilo kakvih prigovora nakon dostave pisanih ponuda i odabira najpovoljnije ponude, a zapisnik o izvršenom pregledu ponuditelj je dužan priložiti uz svoju ponudu za nadmetanje.
· Zakupnik nema pravo, odnosno odriče se pravo potraživati naknadu štete zbog izmakle dobiti u razdoblju od zaključenja ugovora o zakupu do primanja poslovnog prostora u posjed.
· Smatra se da natjecatelj podnošenjem pisane ponude za zakup poslovnih prostora pristaje na posebne uvjete objavljenje u ovom javnom natječaju.

XII.
Zakupnik je dužan Općini Koprivnički Bregi plaćati zakupninu i podmirivati sve troškove vezane uz korištenje poslovnog prostora (električnu energiju, plin, vodu, vodnu naknadu, komunalnu naknadu), kao i ostale troškove koji su vezani za korištenje poslovnog prostora.
Zakupnik je dužan plaćati zakupninu mjesečno unaprijed i to najkasnije do desetoga dana u mjesecu.
Najpovoljniji ponuditelj za poslovni prostor dužan je prilikom sklapanja ugovora o zakupu, položiti bjanko zadužnicu u iznosu 12 mjesečnih zakupnina, kao osiguranje redovnog podmirenja zakupnine.
Zakup poslovnog prostora zasniva se ugovorom o zakupu koji mora biti u pismenom obliku, te potvrđen i solemniziran po javnom bilježniku, a potpisuju ga zakupnik i općinski

XIII.
O rezultatima javnog natječaja će biti obaviješteni svi ponuditelji u roku 15 dana po obavljenom izboru. Općina Koprivnički Bregi kao vlasnik poslovnog prostora zadržava pravo poništenja natječaja  i nije obvezan prihvatiti niti jednu pristiglu ponudu.

